Vatan (gastrol safari). Vatan – oʻzbekistonlik repper Konstaning gastrol safari. Ushbu tur qoʻshiqchining butun Oʻzbekistonni qamrab oluvchi ilk ijodiy safari hisoblanadi. Tarixi. 2025-yil 18-may kuni Konsta oʻzining Instagram ijtimoiy tarmogʻidagi sahifasida yangi gastrol safari boshlanishi haqida xabar berib, uning sanalari va posterini joylashtirdi. Shuningdek, shu kuni "Toshkent" metro bekati va markaziy temiryoʻl vokzali orasidagi yerosti yoʻlida gastrol safariga bagʻishlangan matbuot anjumani oʻtkazildi. Bundan tashqari, yerosti yoʻlagida Konstaning (Timur Alixonov bilan birga yaratilgan) „Odamlar nima deydi“ nomli trekidan ilhomlangan holda yangi graffiti yaratilgan boʻlib, unda markaziy obraz sifatida Konstaning oʻzi va uning ortida har xil odamlar tasvirlangan. Tur repperning tugʻilib-oʻsgan shahri – Gulistonda boshlanib, Namanganda yakunlanadi.